b'\n_START_ARTICLE_\nAmerican VI: Ain\'t No Grave\n_START_SECTION_\nPovijest\n_START_PARAGRAPH_\nAin\'t No Grave je \xc5\xa1esti i posljednji album iz serije albuma koje je Cash od 1994. do 2003. snimao s producentom Rickom Rubinom za njegovu etiketu American Recordings. Slu\xc5\xbebeno je najavljen 13. sije\xc4\x8dnja 2010. na slu\xc5\xbebenoj Cashovoj stranici. Rubinov je glasnogovornik izjavio kako je za slu\xc5\xbebeni datum po\xc4\x8detka distribucije odabran 26. velja\xc4\x8de 2010., \xc5\xa1to je 78. obljetnica Cashova ro\xc4\x91enja._NEWLINE_Cash je snimao American VI od 2002. sve do svoje smrti 12. rujna 2003. Nastavio je raditi i nakon smrti svoje supruge June Carter u svibnju 2003. Rubin je izjavio kako je Cash rekao da mu je "album jedini razlog za \xc5\xbeivot" te da je to bila "jedina stvar koja ga je tjerala naprijed".\n_START_SECTION_\nKoncept i teme\n_START_PARAGRAPH_\nKoncept albuma sli\xc4\x8dan je prethodnim izdanjima iz American serije. Sastoji se uglavnom od obrada pjesama koje je odabrao Rubin, posebno prilago\xc4\x91enih Cashovu naru\xc5\xa1enom zdravlju, sa asketskim aran\xc5\xbemanima koji isti\xc4\x8du Cashov vokal. Kako je to bio posljednji Cashov album i kako je i sami Cash umirao od komplikacija uzrokovanih Parkinsonovom bole\xc5\xa1\xc4\x87u, teme pjesama iznimno su duhovne i elegi\xc4\x8dne, uglavnom govore o smrti i kraju putovanja, ali su pro\xc5\xbeete optimisti\xc4\x8dnim tonom ponovnog susreta. Tako naslovna "Ain\'t No Grave" izra\xc5\xbeava duboku vjeru u spasenje, dok ostatkom albuma dominiraju teme ispunjenog \xc5\xbeivota, iskupljenja i pomirenosti._NEWLINE_\xc5\xbdanrovski, pjesme svoje korijene vuku iz americane, folka, countryja i gospela. To su uglavnom obrade Cashovih prijatelja i suradnika, ali i zapadnja\xc4\x8dkih klasika. Kao \xc5\xa1to je to bio slu\xc4\x8daj s mnogim obradama s prethodnih pet albuma, mnoge od njih u Cashovoj interpretaciji poprimaju drugo zna\xc4\x8denje. "For The Good Times", balada Krisa Kristoffersona o prekidu ljubavne veze, u Cashovoj verziji je opro\xc5\xa1taj od ovozemaljskog \xc5\xbeivota, dok je tradicionalna havajska pjesma "Aloha Oe" Cashov simboli\xc4\x8dni pozdrav materijalnom svijetu i trenuta\xc4\x8dni rastanak do ponovnog susreta.\n_START_SECTION_\nProdukcija\n_START_PARAGRAPH_\nCash i Rubin mnoge su pjesme snimili izme\xc4\x91u dovr\xc5\xa1etka American IV: The Man Comes Around 2002. pa sve do 12. rujna 2003., dana kad je Cash umro. Ve\xc4\x87ina njih zavr\xc5\xa1ila je na petom izdanju iz 2006., American V: A Hundred Highways, a one koje nisu uvr\xc5\xa1tene na taj album nalaze se na posljednjem albumu iz serije._NEWLINE_Na snimanju su sudjelovali mnogi glazbenici koji su sura\xc4\x91ivali i na prethodnim albumima iz serije. Snimatelj albuma bio je Cashov dugogodi\xc5\xa1nji tehni\xc4\x8dar, David "Fergie" Ferguson, a sam je album, kao i njegov prethodnik, snimljen u Cash Cabin Studiu u Hendersonu u Tennesseeju te u Akadamie Mathematique of Philosophical Sound Research u Los Angelesu. Gitaristu Mikeu Campbellu i klavijaturistu Benmontu Tenchu, koji su svirali na svim albumima iz serije osim prvog, u studiju su se pridru\xc5\xbeili Matt Sweeney i Jonny Polonsky, te Smokey Hormel. U pjesmi "Ain\'t No Grave" kao gosti su se pojavili Scott i Seth Avett iz The Avett Brothersa.'